Rapid s-a deplasat în Bănie pentru penultima etapă a sezonului regulat, înfruntând Universitatea Craiova. Rapidul lui Bergodi căuta victoria pentru a se apropia de liderul, FCSB. Giuleștenii vor juca cu roș-albaștrii, sâmbătă, ora 20:00.
Răzvan Oaida a făcut o gafă de zile mari în minutul 30, iar Alexandru Mitriță a profitat, deschizând scorul în minutul 30. Mijlocașul giuleștenilor a complicat serios situația echipei sale, care s-a văzut nevoită să alerge după egalare. Click aici pentru VIDEO
În minutul 30, Universitatea Craiova construia un atac pozițional, plecat de la fundașii centrali. Echipa Rapidului stătea compactă și nimic nu anunța ce avea să se întâmple, doar câteva secunde mai târziu.
O minge lungă plecată din zona centrală, ușor dreapta, pe faza de atac a Craiovei, care era fără adresă, a ajuns în zona lui Răzvan Oaidă. Rapidistul a ales să urmărească adversarul direct și să nu acopere zona centrală.
În timp ce pleca după o demarcare falsă a unui oltean, Oaidă încearcă să oprească mingea lungă, dar poziționarea sa nu l-a ajutat și astfel doar a șters mingea, fiind vizibil dezechilibrat la contactul cu balonul.
A fost detaliul care a destabilizat apărarea Rapidului. Mingea a ajuns la Houri, iar fostul elev al lui Hagi a simțit momentul și a pasat imediat către Bancu, în flanc. Fundașul naționalei nu a stat mult pe gânduri și a trimis o centrare în careu.
Pasa a fost trimisă inspirat de către fundașul oltean, la firul ierbii. Alexandru Mitriță, fotbalistul comparat de Stoichiță cu Messi, a făcut o demarcare falsă, pentru ca apoi să se poziționeze perfect pentru o execuție curată. Atacantul oltean a trimis de unde vine, cum se spune, iar Aioani nu a mai avut ce să facă.
Greșeala rapidistului a picat într-un moment total nefericit pentru giuleșteni. Elevii lui Bergodi se aflau pe val și controlau jocul din Bănie, încă de la începutul partidei, fără să simtă pericol din partea adversarilor.
În primele 20 de minute, Rapidul a avut două ocazii uriașe la poarta lui Laurențiu Popescu, prin Krasniqi și Hasani. Cel din urmă a scăpat singur cu portarul, dar și-a închis singur unghiul de șut, iar în cele din urmă, portarul gazdelor a respins.